**СМЕРНИЦЕ ЗА ПОДНОШЕЊЕ ПРИЈАВА**

**за**

**Пакет подршке за унапређење**

**антикорупцијских политика на локалном нивоу**

**(референтни број позива ПП-01/2021)**

*У овом документу (Смерницама за подношење пријава), дата су упутства за градове и општине који се пријављују за Пакете подршке за унапређење антикорупцијских политика на локалном нивоу (у даљем тексту: Пакети подршке). Смернице садрже информације у вези са општим условима за подношење пријава, информације о начину попуњавања Пријавног формулара за Пакет подршке, кaо и информације o критеријумима и поступку доделе Пакета подршке.*

1. **УВОД**

Позив за подношење пријава за Пакете подршке објављен је у оквиру пројекта **„Унапређење доброг управљања на локалном нивоу“** који спроводи Стална конференција градова и општина – Савез градова и општина Србије (у даљем тексту: СКГО) у оквиру Програма „Подршка Владе Швајцарске развоју општина кроз унапређење доброг управљања и социјалне укључености – **Swiss PRO**”, који подржава Влада Швајцарске, а имплементира Канцеларија Уједињених нација за пројектне услуге (УНОПС).

Пројекат „Унапређење доброг управљања на локалном нивоу“ настоји да обезбеди подршку јединицама локалне самоуправе (у даљем тексту: ЈЛС) у јачању капацитета потребних за усвајање и примену принципа доброг управљања (одговорност, ефикасност, делотворност, транспарентност, партиципација, владавина права, равноправност и антидискриминација) у свакодневној пракси у циљу професионализације и модернизације рада локалне самоуправе као сервиса грађанима.

Пакет подршке има за циљ да пружи подршку ЈЛС за успостављање и примену механизама за спровођење антикорупцијских политика у складу са важећим антикорупцијским законским и стратешким оквиром.

Наиме, Акциони план за преговарање Србије о чланству у Европској унији за Поглавље 23 (који укључује и област борбе против корупције – у даљем тексту: АП23), усвојен на седници Владе Србије 27. априла 2016. године, предвиђа јачање антикорупцијских механизама на нивоу ЈЛС. Према наведеном акционом плану, ЈЛС су у обавези да израде и усвоје своје планове за борбу против корупције (локалне антикорупцијске планове – у даљем тексту: ЛАП) и формирају тела за праћење њиховог спровођења, што се према том документу сматра основним механизмима за борбу против корупције на локалном нивоу. Такође, предвиђено је да та обавеза буде испуњена до краја јуна 2017. године. Ревидираним АП23, који је Влада Србије усвојила 10. јула 2020. године, овај рок је продужен до краја 2020. године.

1. **ОПШТИ УСЛОВИ ПОДНОШЕЊА ПРИЈАВА**
   1. **Право на учешће у позиву**

Право на учешће у позиву за подношење пријава за Пакет подршке имају све **јединице локалне самоуправе (градови и општине)** у Републици Србији**, које немају ЛАП усвојен у складу с Моделом Агенције за спречавање корупције** **и које не спадају међу следећих деветнаест ЈЛС**: Бољевац, Владимирци, Владичин Хан, Врање, Жабаљ, Зајечар, Књажевац, Косјерић, Лапово, Лозница, Медвеђа, Мерошина, Ниш, Пландиште, Пожега, Сента, Сомбор, Трговиште и Ужице.[[1]](#footnote-2)

Градске општине не могу бити кориснице Пакета подршке с обзиром на то да се обавеза из АП23 односи само на јединице локалне самоуправе.

Заинтересоване ЈЛС пријаве подносе искључиво самостално и не могу подносити пријаве у партнерству са другим ЈЛС.

* 1. **Опис Пакета подршке**

У оквиру овог позива, кроз пакет подршке за унапређење антикорупцијских политика на локалном нивоу биће подржано **укупно 2 ЈЛС**.

Индикативни временски оквир за спровођење пакета подршке је **друга половина октобра 2021 – прва половина фебруара 2022. године.**

Пакет подршке ЈЛС **подразумева пружање експертске подршке и стручног знања** у области унапређења антикорупцијских политика на локалном нивоу кроз подршку унапређењу постојећих или развоју нових процедура и аката у ЈЛС у складу са развијеним моделима, обуке, менторски рад и друге видове саветодавне помоћи.

Кроз Пакет подршке се не обезбеђује било какав вид финансијске подршке.

За реализацију Пакета подршке опредељено је од **30 до 50 експертских дана** за сваку од одабраних ЈЛС.

СКГО потписује Меморандум о сарадњи са сваком изабраном ЈЛС којим се дефинишу сви релевантни елементи сарадње, укључујући области и обим експертске помоћи, период реализације и слично.

ЈЛС могу конкурисати за подршку **за израду ЛАП-а и отклањање ризика корупције у три одабране области из Модела ЛАП-а**.

* 1. **Структура пакета подршке**

Подршка за израду ЛАП-а и отклањање ризика корупције у три одабране области из Модела ЛАП-а односи се на ЈЛС које у тренутку подношења пријаве немају ЛАП усвојен у складу с Моделом који је израдила Агенција за спречавање корупције уз подршку СКГО, **што обухвата ЈЛС које ЛАП немају уопште или ЈЛС чији ЛАП у потпуности одступа од Модела**. Овај вид подршке обухвата следеће активности:

А) Подршка за израду ЛАП-а

1. Представљање процеса израде ЛАП-а одговорним руководиоцима у ЈЛС;
2. Подршка формирању радне групе (РГ) за израду ЛАП-а;
3. Обука чланова РГ за израду ЛАП-а;
4. Подршка раду РГ за израду ЛАП-а (менторство) ради пуне сагласности са методологијом из Модела ЛАП-а и адекватног одабира елемената Модела и приоритизације мера које треба развити у ЛАП-у конкретне ЈЛС;
5. Подршка вођењу јавне расправе о израђеном Нацрту ЛАП-а;
6. Подршка коначном формулисању Предлога ЛАП-а који ће бити изнет пред СО/СГ на усвајање;
7. Подршка изради извештаја о усвајању ЛАП-а у складу с Моделом ЛАП-а;
8. Подршка успостављању механизама координације спровођења ЛАП-а;
9. Подршка пуној примени ЛАП-а што подразумева подизање капацитета, превасходно обуком свих особа (функционера и службеника) које су у ЈЛС задужене за спровођење ЛАП-а.

Б) Подршка за отклањање ризика корупције у три одабране области по Моделу ЛАП-а

Подршка за отклањање ризика корупције у три одабране области по Моделу ЛАП-а обухвата подршку за реализацију активности у 3 (три) одабране области од следећих 7 (седам) тематских области Модела ЛАП-а који је израдила Агенција за спречавање корупције уз подршку СКГО:

**Област 1: Усвајање прописа у органима јединице локалне самоуправе**

* Израда анализе постојећих правила о јавним расправама у актима ЈЛС (Статут, Пословник о раду скупштине, Одлука о јавним расправама, итд) и, уколико је потребно, формулисање препорука за њихово усклађивање са СКГО смерницама и моделима аката, а у циљу унапређења транспарентности у процесу усвајања прописа;
* Уколико је потребно, а у складу са формулисаним препорукама, подршка у изради Одлуке о јавним расправама/изменама и допунама Одлуке, те изменама и допунама Статута и Пословника о раду скупштине ЈЛС;
* Спровођење обуке за спровођење јавних расправа;
* Подршка изради Одлуке о пријављивању и управљању приватним интересима јавних функционера у поступку доношења општих аката, чијом се применом спречава усвајање „прописа са опредељеним циљем“, односно „прописа са одредиштем“ кроз дефинисање начина пријављивања интереса и механизама за управљање пријављеним интересима.

**Oбласт 2: Управљање сукобом интереса на локалном нивоу**

* Подршка усвајању Етичког кодекса функционера и успостављању процедура и интерног механизма за управљање, координацију, примену правила и извештавање о сукобу интереса запослених у органима ЈЛС кроз усвајање Правилника о управљању сукобом интереса запослених;
* Спровођење обуке за овлашћена лица за примену правила о сукобу интереса запослених у органима ЈЛС, као и обуке о управљању сукобом интереса за запослене у органима ЈЛС.

**Област 3: Разоткривање корупције кроз заштиту узбуњивача и кроз управљање пријавама и представкама корисника услуга на рад службеника и органа ЈЛС**

* Подршка дефинисању процедура и изради интерних аката о унутрашњем узбуњивању и регулисању поступања са притужбама на рад служби и органа ЈЛС, кроз усвајање Правилника о унутрашњем узбуњивању и Одлуке о поступању по притужбама на рад служби и органа ЈЛС;
* Спровођење обуке за лица задужена за пријем и поступање по пријавама узбуњивача о узбуњивању и заштити узбуњивача;
* Спровођење обуке за запослене о њиховим правима и обавезама на основу правног оквира и праксе из области узбуњивања и заштите узбуњивача;
* Спровођење обуке за лица која су одређена за поступање по притужбама на рад служби и органа ЈЛС.

**Област 4: Однос између ЈЛС и јавних служби, јавних предузећа и других организација које ЈЛС оснива и делом или у потпуности финансира и контролише**

* Подршка усвајању Одлуке о поступку предлагања кандидата за чланове надзорног одбора чији је оснивач ЈЛС и Упутства о изради евиденције јавних служби, јавних предузећа и других организација чији је оснивач ЈЛС, односно смањењу ризика корупције у постојећем систему управљања јавним предузећима на локалном нивоу кроз (ре)дефинисање процедура/аката који се односе на предлагање чланова надзорног одбора јавних предузећа и доступност и објављивање релевантних информација о свим органима јавне власти које ЈЛС оснива и делом или у потпуности финансира или контролише.

**Област 7: Управљање донацијама које прима ЈЛС**

* Подршка усвајању Одлуке о контроли пријема и реализације донација ЈЛС, односно успостављању механизама за отклањање могућности утицаја на рад органа ЈЛС кроз давање донација путем дефинисања интерних процедура за управљање донацијама и обуком особа задужених за праћење наменског коришћења, израду и објављивање извештаја о реализацији донација.

**Област 10: Додела средстава из буџета ЈЛС за остваривање јавних интереса локалне заједнице**

* Подршка усвајању Одлуке о средствима за подстицање програма или недостајућег дела средстава за финансирање програма од јавног интереса које реализују удружења и пратећих аката уз Одлуку који се односе на спровођење конкурса, мониторинг и евалуацију програма;
* Спровођење обуке запослених који су задужени за спровођење процеса финансирања програма удружења у области утврђивања јавног интереса/приоритета за финансирање програма;
* Спровођење обуке запослених који примењују интерни правни оквир који регулише суфинансирање програма од јавног интереса који реализују удружења;
* Спровођење обуке запослених који су задужени за спровођење процеса финансирања програма удружења у области мониторинга и евалуације спровођења програма удружења.

**Област 13: Формирање радних тела на нивоу ЈЛС**

* Подршка изради измена и допуна Пословника о раду Већа ЈЛС у складу са СКГО моделом акта, у делу који се односи на формирање и рад радних тела Већа;
* Анализа правила о оснивању радних тела Скупштине ЈЛС и, уколико је потребно, формулисање препорука за њихово евентуално усклађивање са СКГО моделима Статута и Пословника о раду скупштине;
* Обука за примену усвојених процедура о оснивању и раду радних тела.

ЈЛС која аплицира за подршку може у пријавном формулару под тачком 3.2. **да одабере 3 (три) од 7 (седам) понуђених тематских области**.

Предложени сет активности ће бити прилагођен потребама сваке ЈЛС која буде одабрана за пакет подршке на основу иницијалне процене стања за ту ЈЛС, као уводне (припремне) активности у оквиру Пакета подршке.

1. **НАЧИН ПОДНОШЕЊА ПРИЈАВА ЗА ДОДЕЛУ ПАКЕТА ПОДРШКЕ**

Документацију за подношење пријава за доделу пакета подршке чини:

**Пријавни формулар за пакет подршке** (попуњен, потписан и печатиран од стране градоначелника/председника општине на прописаном обрасцу);

Наведени образац може се преузети са интернет презентације СКГО на следећем линку: <http://www.skgo.org/konkursi/detaljno/290/poziv-za-podnosenje-prijava-za-pakete-podrske-u-oblasti-antikorupcijskih-politika>

Документацију за подношење пријава (попуњену, потписану и скенирану) потребно је доставити **искључиво електронским путем** на е-мејл адресу: [secretariat@skgo.org](mailto:secretariat@skgo.org) са називом мејла “Пријава за Пакет подршке за унапређење антикорупцијских политика”. У е-мејл поруци потребно је навести назив града/општине, име и презиме и број телефона контакт особе.

Пријаве послате на било који други начин или достављене на било коју другу е-мејл адресу биће аутоматски одбачене.

Подносиоци пријаве ће добити потврду о пријему путем повратне е-мејл поруке.

Крајњи рок за достављање пријава је **30. септембар 2021. године до 16 часова.**

Пријаве се подносе на српском језику.

**Неблаговремене и непотпуне пријаве неће се узети у разматрање.**

1. **УПУТСТВО ЗА ПОПУЊАВАЊЕ ПРИЈАВНОГ ФОРМУЛАРА**

Пријавни формулар за Пакете подршке за унапређење антикорупцијских политика на локалном нивоу је **обавезан део документације** за подношење пријава.

Пријавни формулар састоји се из пет (5) делова.

**Први део ОПШТИ ПОДАЦИ** представљају контакт податке о општини/граду који се пријављује за Пакет подршке.

**Други део ПОДАЦИ О КОНТАКТ ОСОБИ ЗА КОМУНИКАЦИЈУ И КООРДИНАЦИЈУ** представљају податке о контакт особи овлашћенoj за комуникацију са СКГО у периоду трајања јавног позива и евалуације поднетих пријава.

**Трећи део РАЗЛОЗИ ЗА АПЛИЦИРАЊЕ ЗА ПАКЕТ ПОДРШКЕ** представља обавезни део који се састоји из 2 секције.

У оквиру **секције 3.1.** потребно је да образложите зашто се опредељујете за подршку описану у овим Смерницама, односно опишете статус у којем се налази обавеза усвајања ЛАП-а. Одговор у оквиру ове секције се бодује на начин како је то приказано у табели критеријума за оцењивање под тачком 5. ових Смерница.

У оквиру **секције 3.2.** потребно је да са **ДА** или **НЕ** означите тематске области модела ЛАП-а за чије спровођење вам је потребна подршка у оквиру Пакета подршке[[2]](#footnote-3) и да за сваку од области **опишете разлоге због којих сте се определили за ту област**.

У пријавном формулару су наведене поједине тематске области из модела ЛАП-а који је израдила Агенција за спречавање корупције уз подршку СКГО, а то су:

* Област 1: Усвајање прописа у органима ЈЛС
* Област 2: Управљање сукобом интереса на локалном нивоу
* Област 3: Разоткривање корупције кроз заштиту узбуњивача и кроз управљање пријавама и представкама корисника услуга на рад службеника и органа ЈЛС
* Област 4: Однос између ЈЛС и јавних служби, јавних предузећа и других организација које ЈЛС оснива и делом или у потпуности финансира и контролише
* Област 7: Управљање донацијама које прима ЈЛС
* Област 10: Додела средстава из буџета ЈЛС за остваривање јавних интереса локалне заједнице
* Област 13: Формирање радних тела на нивоу ЈЛС

У зависности од конкретних потреба ваше ЈЛС можете се определити за **пружање подршке у 3 од 7 понуђених области**. За сваку од одабраних тематских области, потребно је да наведете разлоге због којих се опредељујете за подршку у предметној области, чиме се процењује релевантност и сврсисходност пријаве (релевантност пријаве у односу на понуђене теме и активности подршке, релевантност пријаве у односу на циљне групе, и слично).

Одговори у оквиру ове секције се бодују на начин како је то приказано у табели критеријума за оцењивање под тачком 5. ових Смерница. У случају да недостају тражени подаци из овог дела, пријава ће се сматрати непотпуном и неће се узети у разматрање.

**Четврти део ПРЕТХОДНО ИСКУСТВО, МОТИВИСАНОСТ И СТЕПЕН УКЉУЧЕНОСТИ ЦИЉНЕ ГРУПЕ** представљају обавезни део пријаве који се састоји из 2 секције.

У оквиру **секције 4.1.** потребно је даодговорите да ли је ваша ЈЛС већ реализовала или реализује активности које се односе на спровођење/унапређење антикорупцијских политика, и уколико јесте, те активности укратко опишете. Важно је истаћи да ови подаци не представљају критеријуме на основу којих се бодује пријава, односно доноси одлука о избору ЈЛС.

У оквиру **секције 4.2.** потребно је да опишете спремност/мотивисаност запослених и руководства за евентуалне промене у поступању које ће уследити као резултат спровођења Пакета подршке, на који начин ће запослени и руководство бити укључени у спровођење активности предвиђених Пакетом подршке, док је у оквиру **секције 4.3.** потребно да опишете мере које ћете предузети како би се активности са пакета подршке успешно реализовале у кратком временском року. Одговори у оквиру ове две секције бодују се на начин како је то приказано у табели критеријума за оцењивање под тачком 5. ових Смерница. Изостављени одговори на поједина питања у овом делу пријавног формулара бодоваће се са нула поена, а евалуациона комисија може одлучити да вашу пријаву не узме у разматрање услед недостатка информација потребних за одлучивање.

**Пети део ОЧЕКИВАНИ РЕЗУЛТАТИ И ОДРЖИВОСТ** представља обавезни део који се састоји из 2 секције.

У оквиру **секције 5.1.** потребно је да опишете очекиване резултате након реализације пакета подршке. Одговор у оквиру ове секције се бодује на начин како је то приказано у табели критеријума за оцењивање под тачком 5. ових Смерница.

У оквиру **секције 5.2.** потребно је да опишете елементе одрживости промена постигнутих кроз реализацију Пакета подршке, односно како ће очекиване промене бити интегрисане у поступање запослених. Одговор у оквиру ове секције се бодује на начин како је то приказано у табели критеријума за оцењивање под тачком 5. ових Смерница. Изостављени одговори на поједина питања у овом делу пријавног формулара бодоваће се са нула поена, а евалуациона комисија може одлучити да вашу пријаву не узме у разматрање услед недостатка информација потребних за одлучивање.

1. **КРИТЕРИЈУМИ И ПОСТУПАК ДОДЕЛЕ ПАКЕТА**

У циљу избора **2 ЈЛС** којима ће бити додељен Пакет подршке, биће формирана евалуациона комисија, која ће извршити евалуацију и рангирање пристиглих пријава.

Све пријаве које су достављене у року дефинисаном у тачки 3. ових Смерница ће у првом кораку бити провераване у смислу **административне усаглашености** са условима дефинисаним овим Смерницама.

Административна усаглашеност пријаве са захтевима дефинисаним овим позивом подразумева да је:

* **Пријавни формулар** попуњен у складу са тачком 4. датих Смерница, печатиран и потписан од стране градоначелника/председника општине и достављен електронским путем према инструкцијама датим у тачки 3. ових Смерница;
* ЈЛС која је поднела пријаву нема ЛАП усвојен у складу с Моделом (**што обухвата ЈЛС које ЛАП немају уопште или ЈЛС чији ЛАП у потпуности одступа од Модела**);
* **ЈЛС одабрала 3 области** подршке у оквиру секције 3.2 Пријавног формулара.

Пријаве које су административно усаглашене са захтевима позива ће се од стране евалуационе комисије оцењивати у складу са следећим критеријумима:

* Релевантност пријаве
* Мотивисаност и степен укључености циљне групе
* Очекивани резултати и одрживост

Табеларни приказ критеријума за оцењивање је дат у наставку текста:

|  |  |  |
| --- | --- | --- |
| **Критеријуми за оцењивање** | **Макс. бр. бодова** | **Секција у пријавном формулару** |
| **Релевантност пријаве** | **20** |  |
| Релевантност аплицирања за одређени вид подршке | 5 | 3.1. |
| Релевантност аплицирања за одређену област из модела ЛАП-а | 15  (3х5) | 3.2. |
| **Мотивисаност и степен укључености циљне групе** | **20** |  |
| Мотивисаност запослених и руководства за евентуалне промене у поступању и начин укључивања запослених и руководства у спровођењe активности | 10 | 4.2. |
| Мере које ће ЈЛС предузети како би се активности са пакета подршке успешно реализовале у кратком временском року | 10 | 4.3. |
| **Очекивани резултати и одрживост** | **20** |  |
| Очекивани резултати након реализације пакета | 10 | 5.1. |
| Одрживост резултата након реализације пакета | 10 | 5.2. |
| **Укупно** | **60** |  |

У обзир ће бити узете само пријаве које остваре најмање **30 бодова**.

1. **ОБАВЕШТЕЊЕ ПОДНОСИЛАЦА ПРИЈАВА О ИЗБОРУ**

Сви подносиоци пријава, тј. одабране ЈЛС, као и ЈЛС чије пријаве не буду одабране, биће обавештене о резултатима конкурса у писаној форми на адресу електронске поште контакт особе ЈЛС, наведене у пријавном формулару, у року од 10 дана од доношења коначне одлуке о одабиру.

1. **ПРОЦЕС УСАГЛАШАВАЊА И ПОТПИСИВАЊЕ МЕМОРАНДУМА О САРАДЊИ**

Подносиоци пријава чије су пријаве одабране ће, пре потписивања Меморандума о сарадњи са Сталном конференцијом градова и општина, уз подршку Пројектног тима приступити процесу усаглашавања својих специфичних потреба са стандардизованим Пакетом подршке који им је додељен (у циљу коначног дефинисања приоритетне врсте и обима експертске подршке која ће им бити додељена). Планирани период процеса усаглашавања је до 20 календарских дана.

Активности на спровођењу Пакета подршке почеће одмах по потписивању Меморандума о сарадњи.

1. Наведене локалне самоуправе: а) су предметни пакет подршке спроводиле у оквиру претходна три позива или (б) нису обухваћене овим позивом. [↑](#footnote-ref-2)
2. Детаљан опис подршке за сваку од тематских области модела ЛАП-а је представљен у овим Смерницама за подношење пријава, под тачком 2.3, стране 2-4. [↑](#footnote-ref-3)